વડોદરા, 16 મેઃ આ વખતની લોકસભાની ચૂંટણીમાં સંપૂર્ણ બહુમતિ સાથે વિજયી થયા બાદ ભારતીય જનતા પાર્ટીના પીએમ પદના ઉમેદવાર નરેન્દ્ર મોદીએ વડોદરામાં પહેલી સભા કરી હતી. જ્યાં તેમણે વડોદરા સહિત ગુજરાતની જનતાનો આભાર માન્યો હતો, વારાણસીની જનતાનો આભાર માન્યો હતો અને દેશમાં સંપૂર્ણ બુહમતિ અપાવવા બદલ આખા દેશનો આભાર માન્યો હતો. ગુજરાતમાં 26 બેઠકો પર ભાજપને વિજેતા બનાવવા બદલ ગુજરાતનું વિશેષ અભિવાદન કર્યું હતું. તેમણે કહ્યું હતું કે હું તો મજૂર નંબર વન છું અને મારી મજૂરીનો મે ચૂંટણી દરમિયાન પરચો આપી દીધો છે. દેશ ચલાવવા માટે બધાનો સાથ જોઇએ. હું દરેક સાંસદોને શુભેચ્છા પાઠવું છું.